Bråstopp for OL-helten Bartosz i EM
Bartosz Piasecki hadde forhåpninger om å hevde seg blant de aller beste under fekte-EM i Zagreb, men på den første dagen av mesterskapet stoppet en franskmann sølvvinneren fra London-OL. Daniel Jerent, ranket som nummer 26 i verden, ble et hakk for sterk for Piasecki og franskmannen vant 32-delsfinalen i den individuelle kårdekonkurransen med 15-12. Piasecki hadde vunnet 64-delsfinalen med 15-8 mot ungarske Peter Szenyi. Heller ikke de andre nordmennene, verken på herre- eller damesiden, klarte å skape norsk jubel i den kroatiske hallen. Samtlige røk ut tidlig. For herrene var det til slutt Jörg Fiedler fra Tyskland som kunne juble for EM-gull. Han vant 15-5 over Jerent. Italienske Elisa di Francisca tok gullet for kvinner, etter å ha slått Diana Jakovleva fra Russland 15-7.
Bartosz Piasecki ble slått ut i 32-delsfinalen av den individuelle kårdekonkurransen i fekte-EM i Zagreb søndag.